## Naredba o zabrani stavljanja na tržište te uvoza i izvoza krzna pasa ili mačaka, te proizvoda koji sadrže krzno pasa ili mačaka

### NN 100/2008 (3.9.2008.), Naredba o zabrani stavljanja na tržište te uvoza i izvoza krzna pasa ili mačaka, te proizvoda koji sadrže krzno pasa ili mačaka

# MINISTARSTVO POLJOPRIVREDE, RIBARSTVA I RURALNOG RAZVOJA

**3039**

Na temelju članka 69. stavka 3. Zakona o zaštiti životinja (»Narodne novine«,
broj 135/06) i članka 77. stavka 4. Zakona o veterinarstvu (»Narodne novine«,
broj 41/07), ministar poljoprivrede, ribarstva i ruralnog razvoja donosi

## NAREDBU

### O ZABRANI STAVLJANJA NA TRŽIŠTE TE UVOZA I IZVOZA KRZNA PASA ILI MAČAKA, TE PROIZVODA KOJI SADRŽE KRZNO PASA ILI MAČAKA1

*Područje primjene*
I.

Ovom Naredbom uređuje se zabrana stavljanja na tržište, uvoza i izvoza krzna
pasa ili mačaka te proizvoda koji sadrže krzno pasa ili mačaka, radi uklanjanja
zapreka za funkcioniranje tržišta i radi sigurnosti potrošača da proizvodi na
tržištu ne sadrže krzno pasa i mačaka.

*Pojmovnik*
II.

Pojmovi koji se koriste u ovoj Naredbi imaju sljedeće značenje:
1. *»mačka«* – životinja vrste Felis silvestris;
2. *»pas«* – životinja podvrste canis Lupus familiaris;
3. *»stavljanje na tržište«* – držanje krzna pasa i/ili mačaka ili proizvoda koji
sadrže krzno pasa ili mačaka u svrhu prodaje, što uključuje ponudu za prodaju,
prodaju i distribuciju.
4. *»uvoz«* – puštanje robe u slobodni promet u skladu s člankom 91. Carinskog zakona2 (»Narodne novine«, broj 78/99);
5. *»izvoz«* – postupak izvoza kojim se odobrava iznošenje domaće robe iz
carinskog područja Republike Hrvatske u skladu s člankom 169. Carinskog zakona3;
6. *»nadležno tijelo«* – Ministarstvo poljoprivrede, ribarstva i ruralnog razvoja.

*Zabrana*
III.

Zabranjuje se stavljanja na tržište, uvoz i izvoz krzna pasa ili mačaka, te
proizvoda koji sadrže krzno pasa ili mačaka.

*Odstupanja*
IV.

1) Iznimno od točke III. ove Naredbe, nadležno tijelo može odobriti stavljanje
na tržište, uvoz ili izvoz krzna iz točke III. ove Naredbe u edukacijske svrhe
ili u svrhu prepariranja.
2) Nakon pristupanja Republike Hrvatske u članstvo Europske unije odluku iz
stavka 1. ove točke donosi Europska komisija.

*Metode za određivanje vrsta od kojih potječe krzno*
V.

Nadležno tijelo obavještava Europsku komisiju o analitičkoj metodi koja se
koristi za određivanje vrsta od kojih potječe krzno.

*Izvješća*
VI.

Nadležno tijelo izvještava Europsku komisiju o provođenju ove Naredbe.

*Kažnjavanje*
VII.

U slučaju postupanja protivnog odredbama ove Naredbe primjenjuju se kaznene
odredbe propisane člankom 66. stavkom 1. točkom 14. Zakona o zaštiti životinja i
člankom 151. stavkom 1. točkom 13. Zakona o veterinarstvu.

*Stupanje na snagu*
VIII.

1) Ova Naredba stupa na snagu 31. prosinca 2008. godine.
2) Iznimno od stavka 1. ove točke, odredbe točke V. i VI. ove Naredbe stupaju na
snagu danom pristupanja Republike Hrvatske u članstvo Europske unije.

Klasa: 011-02/08-01/18
Urbroj: 525-06-08-2
Zagreb, 20. kolovoza 2008.

Ministar
**mr. sc. Božidar Pankretić**, v. r.

\_\_\_\_\_\_\_
1 Naredbom se preuzimaju odredbe Uredbe (EC) br. 1523/2007 Europskog
parlamenta i Vijeća od 11. prosinca 2007. kojom se zabranjuje stavljanje na
tržište, uvoz u Europsku zajednicu ili izvoz iz Europske zajednice krzna mačaka
i pasa i proizvoda koji sadrže takvo krzno
2 Člankom 91. Carinskog zakona se preuzimaju odredbe članka 79.
Uredbe Vijeća (EEC) br. 2913/92 od 12. listopada 1992. kojom se utvrđuje
carinski zakon Europske zajednice
3 Člankom 169. Carinskog zakona se preuzimaju odredbe članka 161.
Uredbe Vijeća (EEC) br. 2913/92 od 12. listopada 1992. kojom se utvrđuje
carinski zakon Europske zajednice

Naredba, NN 100/2008-3039
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)